Title: 2.1.1 Delpliktene

Plikten til å følge med

Alle som jobber i barnehagen, skal følge med på hvordan barna i barnehagen har det.

Plikten til å melde fra

Alle som arbeider i barnehagen, skal melde fra til barnehagens styrer dersom de får mistanke om eller kjennskap til at et barn ikke har et trygt og godt barnehagemiljø. Styreren skal melde fra til barnehageeieren i alvorlige tilfeller.

Plikten til å undersøke

Ved mistanke om eller kjennskap til at et barn ikke har et trygt og godt barnehagemiljø, skal barnehagen snarest undersøke saken. Det samme gjelder når et barn eller foreldrene sier at barnet ikke har et trygt og godt barnehagemiljø, ellerr når en undersøkelse som barnehagen selv har satt i gang, viser at et barn ikke har et trygt og godt barnehagemiljø.

Skjerpet aktivitetsplikt

Dersom det er mistanke om, eller kjennskap til, at en som arbeider i barnehagen krenker et barn, er det er skjerpet akivitetsplikt.

PLIKTEN TIL Å VARSLE:

Hvis en som arbeider i barnehagen, får mistanke om eller kjennskap til at en annen som arbeider i barnehagen, krenker et barn, skal vedkommende melde fra til barnehagens styrer straks. Styrer skal melde fra til barnehageeier. Det stilles altså krav til hvor raskt saken skal bli meldt og til at barnehageeier alltid skal bli varslet. Krenkelse fra personalet i barnehagen vil innebære et grovt brudd på tilliten som barna, foreldrene og samfunnet skal kunne ha til de voksne i barnehagen.

At de som arbeider i barnehagen skal melde fra straks betyr at barnehagens styrer skal ha melding med én gang. Hvis styrer ikke er tilgjengelig for å ta imot meldingen direkte, må vedkommende melde fra på en slik måte at styrer får informasjonen så fort styrer er tilgjengelig igjen. Hvis den som skal melde fra ikke kan gi styrer beskjed med en gang, for eksempel fordi han/hun er alene med barn de ikke kan gå ifra, må styrer få beskjed så raskt vedkommende har mulighet.

Hvis en som arbeider i barnehagen, har mistanke om eller kjennskap til at styreren i barnehagen krenker et barn, skal vedkommende straks melde fra til barnehageeier direkte.

PLIKTEN TIL Å UNDERSØKE:

Dersom saken gjelder krenkelse fra en som arbeider i barnehagen, skal undersøkelsen iverksettes straks.

Dersom det er styrer i barnehagen som står bak krenkelsen, skal barnehageeier sørge for at undersøkelser blir iverksatt straks.

Det at undersøkelsene må iverksettes straks, betyr at styrer eller barnehageeier må begynne å undersøke saken med en gang.

Dere finner mer informasjon om skjerpet aktivitetsplikt i modul 1.